นายกรัฐมนตรี พร้อมให้ กกต.ตรวจสอบอนุมัติงบช่วยผู้มีรายได้น้อย ยืนยันไม่ปรับ ครม. หาก 4 รัฐมนตรีลาออก
พลเอก ประยุทธ์ จันทร์โอชา นายกรัฐมนตรี เปิดเผยว่าพร้อมให้ กกต. ตรวจสอบการอนุมัติงบประมาณโครงการดูแลผู้มีรายได้น้อย ผู้สูงอายุ ผ่านบัตรสวัสดิการแห่งรัฐ และงบช่วยเหลือเกษตร และยืนยันว่า การออกมาตรการทุกด้าน รัฐบาลได้ปรึกษาฝ่ายกฎหมายและพิจารณากฎหมายทุกตัวที่เกี่ยวข้องแล้ว ทั้ง พ.ร.บ.การเงินการคลัง พ.ร.บ.การใช้จ่ายงบประมาณ นอกจากนี้ บางมาตรการเป็นการดำเนินการตามห้วงเวลาไม่ใช่ใช้กรอบงบประมาณเดิมทั้งหมด และที่ผ่านมาอาจจะมองเพียงเรื่องช่วยเหลือความเดือดร้อน แต่มาตรการที่ออกมา จะมีการดูแลด้านอื่น เช่นภาคการเกษตร เป็นการใช้งบประมาณเพื่อสร้างความเข้มแข็ง การรวมกลุ่ม การลดพื้นที่เพาะปลูก การสนับสนุนเปลี่ยนอาชีพ จึงขออย่ามองว่ารัฐบาลหาคะแนนเสียง เพราะทั้งหมดนี้รัฐบาลพยายามทำมาอย่างต่อเนื่อง เช่น บัตรสวัสดิการแห่งรัฐ ที่มีการดำเนินการ ในระยะที่หนึ่ง สอง สาม เป็นต้น และเห็นว่าคงไม่มีรัฐบาลใดที่ผ่านมา จะสามารถดูแลคนได้มาถึง 10 ล้านคน และเป็นการแก้ปัญหาที่แบ่งออกเป็นกลุ่มๆ ดังนั้นจึงอยากให้ย้อนไปดูมาตการอื่นๆที่มาก่อนหน้านี้ด้วย อย่ามองเป็นความขัดแย้ง ว่ากลุ่มนี้ได้กลุ่มนี้ไม่ได้
 


นายกรัฐมนตรี ย้ำว่า โครงการบัตรสวัสดิการแห่งรัฐ ไม่ได้เป็นการแบ่งชนชั้น แต่เป็นการดูแลรายได้ของประชาชนเท่านั้น ซึ่งรัฐบาลมีข้อมูลในระบบบิ๊กดาต้าอยู่แล้ว รัฐบาลจึงเข้าไปสนับสนุนในส่วนที่จำเป็น  ในส่วนของผู้สูงอายุ เชื่อว่า ทุกคนมีพ่อแม่ หรือผู้สูงอายุในครอบครัวที่ต้องดูแล ดังนั้นการดูแลผู้สูงอายุที่มีรายได้ ก็จะเป็นการลดภาระของผู้มีรายได้น้อยลงไปด้วย
 


 พลเอก ประยุทธ์ ยืนยันว่าหาก 4 รัฐมนตรีที่ไปร่วมงานพรรคพลังประชารัฐ ลาออก ก็ยังจะไม่มีการปรับ ครม. เพราะ ครม.ที่เหลืออยู่สามารถปฎิบัติหน้าที่แทนในตำแหน่งที่ว่างได้ และไม่ขอตอบว่าจะสนใจสมัครสมาชิกพรรคใด